text: Cykelløb vil genere trafikken i Esbjerg
  26 juli 2011 kl. 06.52
  Esbjerg er start- og målby for 1. etape af Post Danmark Rundt 2011, og det vil genere trafikken i byen.
  Cykelløbet begynder den 3. august, og det vil påvirke trafikken i byen en hel del.
  Nogle gader og veje vil således være spærret det meste af dagen.
  Kl. 11.20 starter præsentationen af de 16 hold og de i alt 128 ryttere på Torvet, der vil være lukket for almindelig trafik allerede tidligt på formiddagen.
  Også gaderne tæt på Torvet vil være påvirket af løbet. 
  Kl. 12.50 sendes rytterne af sted på 1. etape. Sidst på eftermiddagen forventes det, at rytterne er tilbage i Esbjerg.
   
  Post Danmark opfordrer tilskuerne til, at de holder eventuelle hunde  i snor, ligesom de skal holde øje med mindre børn, når både reklamekortege, feltet og rytterbilerne suser forbi.
  Det gælder især de steder, hvor der ikke er sat barrierer op langs ruten.
  